Resep: Kaassouflé met vye en balsemiekstroop | Maroela Media
Kaassouflé met vye en balsemiekstroop (Foto: Lapa-uitgewers)
Met haar kulinêre waagmoed en kookvernuf het ŉ jong meisie van Namibië, Hantie Boltman, al ŉ hele rits gesogte toekennings ontvang, onder meer as die Namibiese Sjef van die Jaar. In Suid-Afrika was sy Clover se Sjef van die Jaar. Hierdie resep is haar skepping. Die jong sjefs wat saam met Riana Scheepers gewerk het, het hierdie soufflé ŉ volle 10 uit 10 gegee.
500 ml (2 k) balsemiekasyn
250 ml (1 k) witsuiker
4 gedroogde vye, gehalveer
8 blokkies fetakaas met swartpeper
8 repe ontbytspek
600 ml (2 ⅖ k) vars volroommelk
8 groot plaaseiers, geskei
220 g beleë kaas, soos ses maande oue cheddar- of Gryuère-kaas, gerasper
Kook die balsemiekasyn en suiker saam totdat dit ŉ dik stroop vorm.
Druk ŉ blokkie fetakaas in elke vyhelfte en draai dit toe met die spekrepe.
Smelt die botter en roer die meel in om ŉ roux te vorm. Roer die melk in en kook totdat die mengsel verdik.
Verwyder dit van die hitte en roer die eiergele in.
Voeg die kaas by en roer totdat dit gesmelt het.
Klits die eierwitte tot die sagtepuntstadium en vou dit by die kaasmengsel in.
Smeer 8 ramekins deeglik met botter en bestrooi dit liggies met meel.
Gooi die mengsel in die ramekins en plaas op ŉ bakplaat. Bak dit vir 10 tot 12 minute of tot goudbruin.
Plaas die vye ook in die oond, op dieselfde bakplaat, en bak dit tot die spek gaar en krakerig is.
Rangskik die vye bo-op die soufflé en drup die balsemiekasynstroop oor.
Bron: Vallei van melk en heuning